Oman rannan tuntumaan parkkeerattu saunalautta on korkeimman hallinto-oikeuden mukaan rakennus eikä vene.

Jari Ruususen saunalautta on laskettu muiden veneiden kanssa vesille jälleen keväällä. Nyt sille täytyy miettiä uusi sijoituspaikka KHO:n linjattua, että lautta olisi tarvinnut rakennusluvan. ASKO TANHUANPÄÄ

Uusikaupunkilaisen Jari Ruususen saunalautta on saanut korkeimmalta hallinto-oikeudelta lähtöpassit. Korkein hallinto-oikeus (KHO) linjasi, että pääosin rantaan parkkeerattu saunalautta vaatisi rakennusluvan. Päätöksessään KHO katsoi lautan olevan rinnasteinen tavanomaiseen rantasaunaan.

- En voi käsittää, kun minulla on tässä niin selkeä kulkuneuvo, jossa on moottorit edessä ja takana ja erillinen ohjaushytti, toteaa veneen omistaja Jari Ruusunen.

- Veneitä ammattiliikenteeseen katsastavalta ihmiseltä on katselmuspöytäkirja, jonka mukaan tämä täyttää kaikki vuokravenesäädökset, hän sanoo.

KHO:n päätös noudatti samaa linjaa hallinto-oikeuden aiemmin antaman päätöksen kanssa. Saunan rakentaja ja omistaja Jari Ruusunen valitti korkeimpaan hallinto-oikeuteen sen jälkeen, kun Turun hallinto-oikeus piti Ruususen saunalauttaa rakennuksena ja edellytti sille näin ollen rakennuslupaa.

Valitus korkeimpaan hallinto-oikeuteen ei kuitenkaan tuonut toivottua lopputulosta. KHO:n mukaan saunalautta oli käyttönsä puitteissa rakennus, joka olisi vaatinut rakennusluvan. Lautta koostuu saunasta, varastosta, pukuhuoneesta ja erillisestä ohjaamosta.

Ruususen lautassa on saunan, pukuhuoneen ja terassin lisäksi erillinen ohjaushytti vesillä liikkumista varten. ASKO TANHUANPÄÄ

Ei tätä rantasaunana ainakaan käytetä

KHO:n mukaan lautta vastaa rantasaunaa paitsi käyttötarkoituksensa, kokonsa sekä ulkonäkönsä, myös rakenteensa ja pysyvyytensä puolesta. Ruusunen kertoo halunneensa rakentaa lautan, millä viettää kesäpäiviä veden äärellä. Hänen mukaansa lautta ei ole rantasauna.

Ruususen mukaan oikeuden vaatimus rakennusluvasta on kummallinen, sillä lautta on poijussa pienen matkan päässä Ruususen omistusrannasta. Lautalle kuljetaan veneellä. Ruususen mukaan saunalautalla ei myöskään yritetä saada tontille saunaa, jota siellä ei jo olisi. Hän kertoo, että heillä on kiinteistössään neljä kiinteää saunaa.

- Ymmärrän, että halutaan estää luvaton rakentaminen, jolla kierrettäisiin lakia, jos saunalle ei ole tontilla rakennusoikeutta. Mutta meidänkin tapauksessa on selkeä näyttö, että sellaista pykälää ei ole kierretty kun saunalupa löytyy ja saunojakin useampi, Ruusunen sanoo.

Venesatamaan tai myyntiin

Hallinto-oikeuden syksyllä antaman päätöksen jälkeen Ruusunen totesi Iltalehdelle, että rakennettuaan lautan keväällä 2014, hän katsasti sen Trafin venerekisteriin. Saunalautta on rekisteröity vesikulkuneuvoksi. Tuolloin Ruusunen kummasteli hallinto-oikeuden pyrkimystä määrittää, miltä veneen tulisi näyttää.

Saunalautta on katsastettu venerekisteriin heti valmistuttuaan ja on omistajansa mukaan nimenomaan kulkuneuvo. ASKO TANHUANPÄÄ

- Mikään laki ei voi määrätä, minkä mallinen veneen tulee olla. Jos meidän saunalauttamme on oikeuden mukaan rakennus, pitänee samaa ympäristölautakunnan linjausta noudattaa myös muihin suurempiin veneisiin, Ruusunen kommentoi hallinto-oikeuden päätöksen jälkeen viime vuoden marraskuussa.

Uudenkaupungin ympäristö- ja lupalautakunta on määrännyt saunalautan poistettavaksi sakon uhalla. Nyt Ruusunen kertoo pohtivansa lautan jatkoa. Yksi vaihtoehto olisi löytää sille paikka venesatamasta. Myynnin mahdollisuuttakaan Ruusunen ei poissulje.

KHO:n antaman ennakkopäätöksen vaikutuksia Ruusunen pitää yksinomaan huonoina.

- Tämä ei ole mikään pieni ennakkopäätös, vaan valtakunnan tason juttu ja huono asia sillä tavalla, että nyt on tehty luksusasuntolauttojakin. Nyt tämä ennakkopäätös voi tarkoittaa, että niitä ei saa pitää Suomessa omassa omistusrannassa. Melko huono homma.